《八月中浣同官会于尘外亭分韵得烟字》
宋代·度正

放步超阛阓，濯缨俯漪涟。清风来徐徐，玉宇明娟娟。

平畴卷黄云，远浦凝寒烟。横空六六峰，一一来当筵。

秋光助颜色，相对如高贤。三峨眇遐思，彷佛窥其颠。

悠悠城南道，郁郁惠陵阡。怀哉千载人，乔木今参天。

回头子云宅，池塘亦依然。奈何傍人门，不几丧我玄。

沿河西复西，草草屋数椽。唐儒杜先生，向来此周旋。

食我西山英，饮我西涧泉。吐出五色丝，无愧三百篇。

遂令浣溪上，草木皆光鲜。我欲于其间，结茅近英躔。

尚论古之人，永谢区中缘。鹪鹩翔蓬蒿，庶几避鹰鹯。

但欲一区宅，不用二顷田。念昔怀此心，只今已十年。

平生百事拙，为计亦可怜。家有万卷书，而囊无一钱。

登临每怅望，兴味徒拳拳。珍重金石交，议论相磨研。

求寻鸥鹭盟，摆脱簿书缠。风月为鼓吹，溪声为管弦。

茗饮间醴醪，藜羹杂豆笾。谈谐各自适，洒落真神仙。

哦诗纪胜游，他年草堂编。

作者简介：宋合州人，字周卿，号性善。光宗绍熙元年进士。为国子监丞，极论李全必反，献镇压之策。官至礼部侍郎。尝从朱熹学。有《性善堂稿》。